b'\n_START_ARTICLE_\nTarimo mumijos\n_START_PARAGRAPH_\nTarimo mumijos yra \xc5\xbemoni\xc5\xb3 mumijos rastos Tarimo baseine, \xc5\xa1iandieniniame Sindziange, Kinijoje. Manoma, kad jos buvo palaidotos laikotarpyje tarp 1800 m. pr. m. e. ir 200 m. Dalis mumij\xc5\xb3 da\xc5\xbeniausiai tapatinamos su Indoeuropie\xc4\x8diais Tocharais Tarimo baseine nors visi\xc5\xa1kai patvirtinan\xc4\x8di\xc5\xb3 \xc4\xafrodym\xc5\xb3 dar n\xc4\x97ra.\n_START_SECTION_\nArcheologijos duomenys\n_START_PARAGRAPH_\nDvide\xc5\xa1imtojo am\xc5\xbeiaus prad\xc5\xbeioje, europie\xc4\x8diai tyrin\xc4\x97tojai Svenas Hedinas (Sven Hedin), Albertas fon Le Kokas (Albert von Le Coq) ir seras Aurelas \xc5\xa0tainas (Aurel Stein), smulkiai apra\xc5\xa1\xc4\x97 Vidurin\xc4\x97je Azijoje rastus sud\xc5\xbei\xc5\xabvusius \xc5\xbemoni\xc5\xb3 k\xc5\xabnus. V\xc4\x97liau \xc5\xa1ioje vietov\xc4\x97je (ypa\xc4\x8d rytin\xc4\x97je (Lopnuro, Sube\xc5\xa1i prie Turpano, Krorano, Kumul apylink\xc4\x97se) ir pietin\xc4\x97je (Kotano, Nijos, Kiemo apylink\xc4\x97se) Tarimo baseino dalyse) buvo surasta daugiau mumij\xc5\xb3, kurios dabar saugomos ir eksponuojamos Sindziango muziejuose._NEWLINE_Seniausios Tarimo mumijos, rastos Kaurigule (en. Q\xc3\xa4wrighul), yra datuojamos 1800 m. pr. m. e., ir priklauso kaukazoidams. Joms artimiausi Bronzos am\xc5\xbeiaus populiacijos tipai yra Piet\xc5\xb3 Sibiro, Kazachstano, Vidurin\xc4\x97s Azijos ir \xc5\xbdemutin\xc4\x97s Volgos vietovi\xc5\xb3 gyventojai._NEWLINE_Janbulako kapinyne buvo rastos 29 mumijos, datuojamos 1100 - 500 m. pr. m. e. J\xc5\xb3 tarpe 21 mumija yra mongolidai. Tai ankstyviausios mongolid\xc5\xb3 mumijos, rastos Tarimo baseine. Likusios 8 mumijos yra tokie patys kaukazoidai, kaip ir rastieji Kaurigule._NEWLINE_Tarp labiausiai i\xc5\xa1siskirian\xc4\x8di\xc5\xb3 mumij\xc5\xb3 yra au\xc5\xa1to \xc5\xabgio raudonplaukis vyras (vakarie\xc4\x8di\xc5\xb3 mokslinink\xc5\xb3 vadinamas "Ch\xc3\xa4rch\xc3\xa4n man" arba "Ur-David") (1000 m. pr. m. e.). Jo s\xc5\xabnus (1000 m. pr. m. e.) - vieneri\xc5\xb3 met\xc5\xb3 am\xc5\xbeiaus \xc5\xa1viesiaplaukis vaikas su raudonos ir m\xc4\x97lynos spalv\xc5\xb3 veltine kepure, m\xc4\x97lynais akmen\xc4\x97liais vietoj aki\xc5\xb3. "Hami mumija" (apie 1400-800 m. pr. m. e.) - "raudongalv\xc4\x97 gra\xc5\xbeuol\xc4\x97", rasta Kizilkokoje (en. Qizilchoqa). Taip pat "Sube\xc5\xa1i raganos" (IV arba III am\xc5\xbeius pr. m. e.), m\xc5\xabvin\xc4\x8dios apie 60 cm ilgio juodas veltas k\xc5\xabgio formos ir tiesiais kra\xc5\xa1tais skryb\xc4\x97les. Sube\xc5\xa1i mumij\xc5\xb3 tarpe buvo rasti vyro palaikai su operacijos \xc5\xbeym\xc4\x97mis ant kaklo. Pj\xc5\xabvis buvo susi\xc5\xabtas si\xc5\xablais, pagamintais i\xc5\xa1 \xc5\xbeirgo kar\xc4\x8di\xc5\xb3._NEWLINE_D\xc4\x97l sauso dykumos oro, daugelis mumij\xc5\xb3 i\xc5\xa1silaik\xc4\x97 labai geros b\xc5\xabkl\xc4\x97s . Jos pasi\xc5\xbeymi \xc4\xafprastais kaukazoid\xc5\xb3 k\xc5\xabno bruo\xc5\xbeais (auk\xc5\xa1tas \xc5\xabgis, apvalus veidas, gilios akiduob\xc4\x97s). Daugelio plaukai liko nepa\xc5\xbeeisti aplinkos poveikio; j\xc5\xb3 spalva kinta nuo \xc5\xa1viesios iki raudonos ar tamsiai rudos, da\xc5\xbeniausiai ilgi, banguoti ir supinti \xc4\xaf kasas. N\xc4\x97ra \xc5\xbeinoma, ar j\xc5\xb3 plaukai buvo balinami druska. Apranga, ypa\xc4\x8d audiniai, parodo \xc4\xafprast\xc4\x85 indoeuropieti\xc5\xa1k\xc4\x85 neolito laikotarpio kilm\xc4\x99, \xc5\xbeemo lygio audini\xc5\xb3 gamybos technologij\xc4\x85. "Ch\xc3\xa4rch\xc3\xa4n man" mumija d\xc4\x97v\xc4\x97jo raudon\xc4\x85 dry\xc5\xbeuot\xc4\x85 apsiaust\xc4\x85 ir languotas vilnones kelnes. Audini\xc5\xb3 \xc5\xbeinov\xc4\x97 Elizabet\xc4\x97 Veiland Barber (Elizabeth Wayland Barber) yra i\xc5\xa1tyrusi languot\xc4\x85 vilnon\xc4\x99 aprang\xc4\x85 ir mano, kad jos \xc5\xa1aknys yra Anatolijoje (dar vadinamoje Ma\xc5\xbeaja Azija), Kaukaze ir step\xc4\x97se, \xc4\xaf \xc5\xa1iaur\xc4\x99 nuo Juodosios j\xc5\xabros.\n_START_SECTION_\nGenetin\xc4\x97s s\xc4\x85sajos\n_START_PARAGRAPH_\nDNR sek\xc5\xb3 duomenys parodo, kad mumijos turi vakar\xc5\xb3 Eurazijos ir Ukrainos gyventojams b\xc5\xabding\xc4\x85 haploidin\xc4\xaf genotip\xc4\x85._NEWLINE_Kinijos ir Amerikos mokslinink\xc5\xb3 grup\xc4\x97 i\xc5\xa1tyr\xc4\x97 52 skirting\xc5\xb3 mumij\xc5\xb3 DNR. I\xc5\xa1d\xc4\x97s\xc4\x8dius mumij\xc5\xb3 kilm\xc4\x97s genetin\xc4\xaf \xc5\xbeem\xc4\x97lap\xc4\xaf, tyr\xc4\x97jai patvirtino sp\xc4\x97jimus, kad \xc5\xa1ios mumijos yra kilusios i\xc5\xa1 Vakar\xc5\xb3 Eurazijos. Viktoras Meiras (Victor Mair), Pensilvanijos Universiteto profesorius ir genetinio tyrimo grup\xc4\x97s vadovas, teig\xc4\x97, kad \xc5\xa1ie tyrimai buvo: ".. be galo svarb\xc5\xabs, nes jie susiejo Ryt\xc5\xb3 ir Vakar\xc5\xb3 Eurazijos civilizacij\xc5\xb3 formavimosi etapus (bronzos ir ankstyvajame gele\xc5\xbeies am\xc5\xbeiuje) \xc5\xbeymiai glaud\xc5\xbeiau, nei kada nors iki \xc5\xa1iol"._NEWLINE_Ankstesni\xc5\xb3 Dzilino Universiteto Kinijoje tyrim\xc5\xb3 metu buvo rasti mtDNR haploidinio genotipo bruo\xc5\xbeai, b\xc5\xabdingi Vakar\xc5\xb3 Eurazijos gyventojams, turintiems europid\xc5\xb3 genus. _NEWLINE_2007 metais Kinijos vald\xc5\xbeia suteik\xc4\x97 leidim\xc4\x85 National Geographic komandai, vadovaujamai Spenserio Vel\xc5\xa1o (Spencer Wells), i\xc5\xa1tirti mumij\xc5\xb3 DNR. Spenseris tur\xc4\x97jo galimyb\xc4\x99 i\xc5\xa1tirti nesuirusios DNR m\xc4\x97ginius i\xc5\xa1 vidini\xc5\xb3 audini\xc5\xb3. Mokslininkai i\xc5\xa1gavo u\xc5\xbetektinai med\xc5\xbeiagos, kad \xc4\xafsitikint\xc5\xb3, jog Tarimo baseine buvo nuolatos gyvenama 2000-300 m. pr. m. e. I\xc5\xa1ankstiniai duomenys byloja, kad tie gyventojai buvo kil\xc4\x99 ne tik i\xc5\xa1 Europos, bet ir i\xc5\xa1 Mesopotamijos, Indijos ir kit\xc5\xb3 vietovi\xc5\xb3, kurios tur\xc4\x97t\xc5\xb3 b\xc5\xabti i\xc5\xa1ai\xc5\xa1kintos ateityje._NEWLINE_I\xc5\xa1austa med\xc5\xbeiaga, rasta su mumijomis, yra siejama su ankstyvosiomis Europos audimo technologijomis ir yra pana\xc5\xa1i \xc4\xaf tekstil\xc4\x99, rast\xc4\x85 ant Austrijos druskos kas\xc4\x97j\xc5\xb3 palaik\xc5\xb3, datuojam\xc5\xb3 1300 m. pr. m. e. Antropolog\xc4\x97 Iren\xc4\x97 Gud (Irene Good), ankstyv\xc5\xb3j\xc5\xb3 Eurazijos audini\xc5\xb3 \xc5\xbeinov\xc4\x97, pa\xc5\xbeym\xc4\x97jo, kad \xc4\xafstri\xc5\xbeai dry\xc5\xbeuotas austas ra\xc5\xa1tas rodo sud\xc4\x97tingesni\xc5\xb3 audimo stakli\xc5\xb3 naudojim\xc4\x85. Ji teigia, kad \xc5\xa1ie audiniai yra "labiausiai \xc4\xaf rytus nutol\xc4\x99s tokio audimo b\xc5\xabdo pavyzdys"._NEWLINE_Viktoras Meiras teigia, kad "ankstyviausios Tarimo baseino mumijos yra i\xc5\xa1skirtinai kaukazoidai arba europidai" su i\xc5\xa1eiviais i\xc5\xa1 ryt\xc5\xb3 Azijos atvykusiais \xc4\xaf rytin\xc4\x99 Tarimo baseino dal\xc4\xaf. Tuo tarpu uig\xc5\xabrai atkeliavo tik apie 842-uosius metus. Bandydami atsekti \xc5\xa1i\xc5\xb3 gyventoj\xc5\xb3 kilm\xc4\x99, Viktoro Meiro tyr\xc4\x97j\xc5\xb3 grup\xc4\x97 nusprend\xc4\x97, kad jie gal\xc4\x97jo atvykti \xc4\xaf vietov\xc4\x99 prie\xc5\xa1 5000 met\xc5\xb3 keliu, vedusiu per sunkiai perkopiamus Pamyro kalnus._NEWLINE_\xc5\xa0ie tyrimai vis dar yra gin\xc4\x8dytini. Jie sugriauna \xc5\xa1iuolaikini\xc5\xb3 uig\xc5\xabr\xc5\xb3 siekius vadinti save vietiniais Sindziango gyventojais, o ne haniais. Lygindami mumij\xc5\xb3 DNR su \xc5\xa1iuolaikiniais uig\xc5\xabrais, Meiro tyr\xc4\x97jai rado tik nedidelius pana\xc5\xa1umus, bet neaptiko "joki\xc5\xb3 tiesiogini\xc5\xb3 s\xc4\x85saj\xc5\xb3"._NEWLINE_Apie \xc5\xa1iuos neatitikimus Meiras atsiliepia taip: "Nauji atradimai taip pat ver\xc4\x8dia per\xc5\xbei\xc5\xabr\xc4\x97ti senas kin\xc5\xb3 knygas, kurios apra\xc5\xa1o istorinius ar legendinius auk\xc5\xa1to \xc5\xabgio, \xc4\xafdubusiomis m\xc4\x97lynomis ar \xc5\xbealiomis akimis, ilgomis nosimis, apaugusiais barzdomis ir rudais ar \xc5\xa1viesiais geltonais plaukais \xc5\xbemones. Akademikai da\xc5\xbeniausiai buvo skepti\xc5\xa1ki \xc5\xa1i\xc5\xb3 \xc5\xbeini\xc5\xb3 at\xc5\xbevilgi\xc5\xb3, bet dabar atrodo, kad jos teisingos."_NEWLINE_Kinijos mokslininkai nuo prad\xc5\xbei\xc5\xb3 nebuvo apsisprend\xc4\x99, ar suteikti galimyb\xc4\x99 tirti DNR pavyzd\xc5\xbeius, nes baiminosi Uig\xc5\xabr\xc5\xb3, laikan\xc4\x8di\xc5\xb3 mumij\xc4\x85 "Loulan gra\xc5\xbeuol\xc4\x99" savo tautos \xc5\xbeenklu, nepritarimo, be to siek\xc4\x97 apsaugoti kapus nuo u\xc5\xbesienio pl\xc4\x97\xc5\xa1ik\xc5\xb3._NEWLINE_Kin\xc5\xb3 istorikas Dzi Ksianlin sako: \xe2\x80\x9eKinija par\xc4\x97m\xc4\x97 u\xc5\xbesienio mokslinink\xc5\xb3 tyrimus. Ta\xc4\x8diau, Kinijoje yra nedidel\xc4\x97 grup\xc4\x97 etnini\xc5\xb3 separatist\xc5\xb3, kurie laiko save sen\xc5\xb3j\xc5\xb3 \xc5\xbemoni\xc5\xb3 palikuonimis". "Nenor\xc4\x97dami kurstyti j\xc5\xb3 sieki\xc5\xb3" Sindziango muziejus, neatsi\xc5\xbevelgdamas \xc4\xaf laikotarpius, eksponuoja visas Tarimo ir hani\xc5\xb3 mumijas kartu.'